KOMISIJOS REGLAMENTAS (EB) Nr. 1737/2005
2005 m. spalio 21 d.
iš dalies keičiantis Reglamentą (EB) Nr. 1726/1999 dėl informacijos apie darbo kaštus apibrėžimo ir perdavimo
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. kovo 9 d. Tarybos reglamentą (EB) Nr. 530/1999 dėl darbo užmokesčio struktūros ir darbo kaštų statistikos (1), ypač į jo 11 straipsnio ii ir iii punktus,
kadangi:
(1)
1999 m. liepos 27 d. Komisijos reglamentu (EB) Nr. 1726/1999, įgyvendinančiu Tarybos reglamentą (EB) Nr. 530/1999 dėl darbo užmokesčio struktūros ir darbo kaštų statistikos, apibrėžiant informaciją apie darbo kaštus ir reglamentuojant jos perdavimą (2), numatomos įgyvendinimo priemonės dėl pateiktinos informacijos apibrėžimo ir suskirstymo bei atitinkamo techninio formato rezultatams perduoti, kaip numatyta Reglamento (EB) Nr. 530/1999 11 straipsnyje.
(2)
Ataskaitinių 2000 m. darbo kaštų tyrimas buvo pirmasis tyrimas, paremtas Reglamentu (EB) Nr. 1726/1999. Atliekant šį tyrimą įgyta patirtis parodė, kad būtina patobulinti Reglamento (EB) Nr. 1726/1999 nuostatas, siekiant jas suderinti su atitinkamomis 2000 m. rugsėjo 8 d. Komisijos reglamento (EB) Nr. 1916/2000, įgyvendinančio Tarybos reglamentą (EB) Nr. 530/1999 dėl darbo užmokesčio struktūros ir darbo kaštų statistikos, apibrėžiant informaciją apie darbo užmokesčio struktūrą ir reglamentuojant jos perdavimą (3), nuostatomis bei pagerinti sąsajas tarp įvairių darbo užmokesčio ir darbo kaštų tyrimų, atliekamų kas antrus metus, duomenų.
(3)
Todėl Reglamentas (EB) Nr. 1726/1999 turėtų būti atitinkamai iš dalies pakeistas.
(4)
Šiame reglamente numatytos priemonės atitinka Statistikos programų komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1726/1999 priedai yra pakeičiami šio reglamento priedais.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. spalio 21 d.